b'\n_START_ARTICLE_\nFelix Frang\n_START_PARAGRAPH_\nFelix Ferdinand Frang (my\xc3\xb6hemmin Pahlama) (28. lokakuuta 1862 Ikaalinen \xe2\x80\x93 20. huhtikuuta 1932) oli suomalainen taidemaalari, joka tunnetaan lukuisista maalaamistaan alttaritauluista. H\xc3\xa4nen poikansa Leo Pahlama oli my\xc3\xb6s taidemaalari. Kaikkiaan Frangilla oli nelj\xc3\xa4 lasta. Felix Frangin veli oli taide- ja koristemaalari Berndt Frang-Ponsio.\n_START_SECTION_\nEl\xc3\xa4m\xc3\xa4nvaiheita\n_START_PARAGRAPH_\nFrang aloitti taideopinnot 16-vuotiaana Suomen Taideyhdistyksen (STY:n) piirustuskoulussa Helsingiss\xc3\xa4 opiskellen siell\xc3\xa4 vuosina 1878\xe2\x80\x931885. Tuolta ajalta h\xc3\xa4nelt\xc3\xa4 on s\xc3\xa4ilynyt paljon lyijykyn\xc3\xa4t\xc3\xb6it\xc3\xa4 ja mustalla liidulla tehtyj\xc3\xa4 piirroksia. H\xc3\xa4n oli kolme vuotta 1885\xe2\x80\x931888 stipendiaattina D\xc3\xbcsseldorfissa Saksassa sek\xc3\xa4 Pariisissa Ranskassa. _NEWLINE_Frangin avioiduttua perhe asui Ikaalisten kauppalassa pieness\xc3\xa4 vuokram\xc3\xb6kiss\xc3\xa4, miss\xc3\xa4 Frang maalasi my\xc3\xb6s suuret alttaritaulunsa. Olosuhteet olivat varmasti koko perheelle vaikeat, sill\xc3\xa4 suuret alttaritaulutkin Frang maalasi siell\xc3\xa4 asteittain kangasta rullalta p\xc3\xa4\xc3\xa4st\xc3\xa4en ja taas rullalle k\xc3\xa4\xc3\xa4rien. Frang voitti kolmannen palkinnon Helsingin Johanneksenkirkon alttarimaalauskilpailussa. Ensimm\xc3\xa4isen ja toisen palkinnon sai Edelfelt, mutta t\xc3\xb6it\xc3\xa4 ei koskaan toteutettu. My\xc3\xb6hemmin Eero J\xc3\xa4rnefelt maalasi alttaritaulun Johanneksenkirkkoon._NEWLINE_Palestiinassa h\xc3\xa4n oli 1925\xe2\x80\x931926 professori Aapeli Saarisalon perheen vieraana maalaten Kinneretin j\xc3\xa4rven maisemia. Frangin tyt\xc3\xa4r Anna Maria (1898\xe2\x80\x931957) oli naimisissa Aapeli Saarisalon kanssa.Professori Saarisalo oli siihen aikaan tekem\xc3\xa4ss\xc3\xa4 Raamatunhistoriaan liittyvi\xc3\xa4 arkeologisia tutkimuksia. Kun Saarisalot palasivat Suomeen ja saivat asunnon Helsingin pit\xc3\xa4j\xc3\xa4st\xc3\xa4, muutti leskeksi j\xc3\xa4\xc3\xa4nyt Frang heid\xc3\xa4n luokseen asumaan vuonna 1931. Frang kuoli seuraavana vuonna 20. huhtikuuta 1932 Saarisalojen luona 69-vuotiaana. _NEWLINE_19 alttaritaulun lis\xc3\xa4ksi Frang on maalannut lukuisia muotokuvia ja muita tilaust\xc3\xb6it\xc3\xa4.'